Diari Oficial de la Generalitat Valenciana


Sumari del DOGV 9414, del 29-08-2022 (2022/7841)

RESOLUCIÓ de 2 d'agost de 2022, del director general de l'Institut Valencià de Finances, per la qual es modifica la convocatòria de la línia de finançament «Préstec bonificat IVF AFIN - Liquiditat PIME & Autònom».
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9414

Data del DOGV
:   29-08-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7841


Data del document
:   02-08-2022

Organisme emissor
:   Institut Valencià de Finances

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 2 d'agost de 2022, del director general de l'Institut Valencià de Finances, per la qual es modifica la convocatòria de la línia de finançament «Préstec bonificat IVF AFIN - Liquiditat PIME & Autònom». [2022/7841]  
Antecedents  
I. El passat 11 de gener de 2022, el Consell General de l'IVF va autoritzar la creació de la línia de finançament «Préstec bonificat IVF AFIN - Liquiditat PIME & Autònom» per a l'exercici 2022, per un import total de 78.466.978 euros. Aquesta línia de finançament està subjecta al que disposa l'article 171 de la Llei 5/2013, de 23 de desembre, de mesures fiscals, de gestió administrativa i financera i d'organització de la Generalitat.  
II. El 14 de gener de 2022, per Resolució del director general de l'IVF, publicada en el DOGV el 20 de gener de 2022 (núm. 9260), es va aprovar la convocatòria de la línia de finançament «Préstec bonificat IVF AFIN - Liquiditat PIME & Autònom» per a l'exercici 2022.   
III. Amb data 30 de juny de 2022, ha expirat el termini de vigència del marc nacional temporal relatiu a les mesures d'ajuda a empreses i autònoms, que consisteixen en subvencions directes, bestretes reembossables, avantatges fiscals, garanties de préstecs i bonificacions de tipus d'interés en préstecs, destinades a donar suport a l'economia en el context de l'actual brot de covid-19, notificat pel Govern d'Espanya a l'empara del marc d'ajudes d'estat aprovat en virtut de la Comunicació de la Comissió Europea (OJ C 91I, 20.3.2020, p. 1), i modificat a través de les comunicacions C(2020) 2215 (OJ C 112I, 4.4.2020, p. 1), C(2020) 3156 (OJ C 164, 13.5.2020, p. 3), C(2020) 4509 (OJ C 218, 2.7.2020, p. 3), C(2020) 7127 (OJ C 340I, 13.10.2020, p. 1) i C(2021) 564 (OJ C 34, 1.2.2021, p. 6). El Marc temporal nacional va ser aprovat per la Comissió Europea en virtut de la Comunicació C(2020) 2154, de data 2.4.2020, sobre la decisió relativa a l'ajuda SA.56985, i modificat a través de les comunicacions C(2020) 2740, de data 24.4.2020, C(2020) 9222, de data 11.12.2020, i C(2021) 19.2.2021 1200, relatives a les decisions de les ajudes SA.57054, SA.59306 i SA.59582, respectivament.  
IV. Recentment, el Govern d'Espanya ha notificat a la Comissió Europea un nou marc nacional temporal, relatiu, en aquest cas, a les mesures d'ajuda per a donar suport a l'economia després de la invasió d'Ucraïna per part de Rússia, a l'empara del Marc d'ajudes d'estat aprovat mitjançant la Comunicació de la Comissió Europea (OJ C 131I, 24.3.2022, p. 1-17). Aquest marc temporal nacional ha sigut aprovat per la Comissió Europea mitjançant la decisió SA.102771 (2022/N), publicada en la Comunicació C(2022) 4064, de data 10 de juny de 2022.  
  
V. Amb data 28 de juliol de 2022, el Consell General de l'IVF ha aprovat una modificació de la convocatòria de la línia de finançament «Préstec bonificat IVF AFIN - Liquiditat PIME & Autònom» per a l'exercici 2022, per tal d'ampliar els règims d'ajudes d'estat que preveu la convocatòria, amb la incorporació del nou marc nacional temporal notificat a la Comissió Europea pel Govern d'Espanya, relatiu a les mesures d'ajuda per a donar suport a l'economia després de la invasió d'Ucraïna per part de Rússia. Des de l'1 de setembre de 2022, les empreses valencianes, que resulten elegibles a l'efecte d'aquesta convocatòria, podran remetre sol·licituds de finançament a l'IVF subjectes a aquest nou marc nacional temporal.  
Per tot el que s'ha exposat, resolc:  
  
Primer  
Aprovar la modificació convocatòria de la línia de finançament «Préstec bonificat IVF AFIN - Liquiditat PIME & Autònom», que s'incorpora com a annex a aquesta resolució.  
  
Segon  
La resolució entrarà en vigor l'endemà de ser publicada en el Diari Oficial de la Generalitat Valenciana.  
  
València, 2 d'agost de 2022.- El director general de l'IVF: Manuel Illueca Muñoz.  
ANNEX  
  
Article únic  
La convocatòria de la línia de finançament «Préstec bonificat IVF AFIN - Liquiditat PIME & Autònom» per a l'exercici 2022 queda modificada en els termes següents:  
  
1. L'article quart de la convocatòria queda redactat com segueix:  
  
«Quart. Requisits per a ser beneficiari del finançament bonificat  
  
1. El beneficiari ha de tindre el seu domicili social o establiment de desenvolupament d'activitat a la Comunitat Valenciana.  
2. El beneficiari serà un treballador autònom o una petita o mitjana empresa, segons la definició de l'annex I d'aquesta convocatòria.  
  
3. El beneficiari haurà de disposar d'un aval financer atorgat per la Societat de Garantia Recíproca de la Comunitat Valenciana, AFIN-SGR, pel 100 % del valor nominal i els interessos ordinaris del préstec sol·licitat a l'IVF. En aquest sentit, omplint l'imprés de sol·licitud el beneficiari autoritzarà l'IVF a sol·licitar en el seu nom, davant d'AFIN-SGR, l'aval financer esmentat.  
4. El beneficiari ha d'estar en disposició de tindre totes les llicències, les autoritzacions i els permisos necessaris per a executar el projecte i complir la normativa nacional i comunitària que resulte aplicable i, en particular, en matèria de competència, contractació del sector públic i medi ambient.  
5. El beneficiari ha d'acreditar que està al corrent en el compliment de les obligacions tributàries amb l'Estat i la Generalitat, així com de les obligacions amb la Seguretat Social.  
6. El beneficiari no pot estar subjecte a una ordre de recuperació pendent després d'una decisió de la Comissió Europea que haja declarat una ajuda il·legal i incompatible amb el mercat comú.  
7. El beneficiari no pot trobar-se en cap de les circumstàncies següents, que preveu l'article 13 de la Llei 38/2003, de 17 de novembre, general de subvencions (LGS).  
a) Haver sigut condemnat per una sentència ferma a la pena de pèrdua de la possibilitat d'obtindre subvencions o ajudes públiques o per delictes de prevaricació, suborn, malversació de cabals públics, tràfic d'influències, fraus i exaccions il·legals o delictes urbanístics.  
  
b) Haver sol·licitat la declaració de concurs voluntari; haver sigut declarats insolvents en qualsevol procediment; trobar-se declarats en concurs, llevat que en aquest haja adquirit l'eficàcia un conveni; estar subjectes a intervenció judicial o haver sigut inhabilitats segons el Reial decret legislatiu 1/2020, de 5 de maig, pel qual s'aprova el text refós de la Llei concursal, sense que haja conclòs el període d'inhabilitació fixat en la sentència de qualificació del concurs.  
c) Haver sigut declarats culpables per una resolució ferma de qualsevol contracte subscrit amb l'Administració.  
  
d) Estar incursos, la persona física, els administradors de les societats mercantils o els qui tenen la representació legal d'altres persones jurídiques, en algun dels supòsits de la Llei 3/2015, de 30 de març, reguladora de l'exercici de l'alt càrrec de l'Administració general de l'Estat; de la Llei 53/1984, de 26 de desembre, d'incompatibilitats del personal al servei de les administracions públiques, o tractar-se de qualsevol dels càrrecs electius que regula la Llei orgànica 5/1985, de 19 de juny, del règim electoral general, en els termes que s'estableixen en aquesta o en la normativa autonòmica que regule aquestes matèries.  
  
e) Tindre la residència fiscal en un país o un territori qualificat reglamentàriament com a paradís fiscal.  
f) No estar al corrent de pagament d'obligacions per reintegrament de subvencions en els termes que es determinen reglamentàriament.  
g) Haver sigut sancionat mitjançant una resolució ferma amb la pèrdua de la possibilitat d'obtindre subvencions d'acord amb les lleis que així ho establisquen.  
h) No podran accedir a la condició de beneficiàries les agrupacions que preveu l'article 11.3 de l'LGS, paràgraf segon, quan concórrega alguna de les prohibicions anteriors en qualsevol dels membres.  
i) Les prohibicions d'obtindre subvencions afectaran també les empreses de les quals, per raó de les persones que les regeixen o d'altres circumstàncies, puga presumir-se que són continuació o que deriven (per transformació, fusió o successió) d'altres empreses en què hagen concorregut aquelles.  
8. Amb caràcter general, en la data de la sol·licitud, el beneficiari no ha d'estar en situació d'empresa en crisi entesa, d'acord amb el que estableix el punt 2.18 del Reglament (UE) 651/2014, de 17 de juny, general d'exempció per categories, com aquella empresa en la qual concórrega almenys una de les circumstàncies següents:  
a) Si es tracta d'una societat de responsabilitat limitada, quan haja desaparegut més de la meitat del seu capital social subscrit a conseqüència de les pèrdues acumulades; és el que ocorre quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte d'aquesta disposició, «societat de responsabilitat limitada» es refereix, en particular, als tipus de societats que s'esmenten en l'annex I de la Directiva 2013/34/UE (1), i «capital social» inclou, quan siga procedent, tota prima d'emissió.  
b) Si es tracta d'una societat en què almenys alguns socis tenen una responsabilitat il·limitada sobre el deute de la societat, quan haja desaparegut per les pèrdues acumulades més de la meitat dels seus fons propis que figuren en la seua comptabilitat; a l'efecte d'aquesta disposició, «societat en la qual almenys alguns socis tenen una responsabilitat il·limitada sobre el deute de la societat» es refereix, en particular, als tipus de societats que s'esmenten en l'annex II de la Directiva 2013/34/UE.  
  
c) Quan l'empresa estiga immersa en un procediment de fallida o insolvència, o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors.  
d) Quan l'empresa haja rebut una ajuda de salvament i encara no haja reembossat el préstec o haja posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
9. No obstant el que estableix el punt anterior, de conformitat amb el que estableixen els articles 14 ter i 14 quater d'aquesta convocatòria, els sol·licitants que s'acullen al Marc nacional temporal relatiu a les mesures d'ajuda a empreses i autònoms, destinades a donar suport a l'economia en el context de l'actual brot de covid-19 (MNTC19), podran estar en situació de crisi a la data de la sol·licitud, sempre que, a 31 de desembre de 2019, no estiguen en situació de crisi, atenent el que estableix el punt 2.18 del Reglament (UE) 651/2014, de 17 de juny, general d'exempció per categories.  
10. De conformitat amb el que estableix l'article 14 d'aquesta convocatòria, només es podran acollir al Marc nacional temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia (MNTU) les empreses que s'hagen vist afectades econòmicament per la invasió d'Ucraïna per part de Rússia. Les ajudes atorgades amb base en aquest marc nacional temporal no es podran concedir a empreses afectades per sancions que la Unió Europea haja pogut establir arran del conflicte bèl·lic ni aquestes en podran ser beneficiàries de cap manera. Aquesta limitació s'estén a empreses controlades per persones, entitats i òrgans afectats per sancions que la Unió Europea haja pogut establir arran de la invasió d'Ucraïna per part de Rússia i a empreses que estiguen actives en sectors afectats per sancions que la Unió Europea haja pogut establir arran de la invasió d'Ucraïna per part de Rússia, en la mesura en què l'ajuda menyscabe els objectius de les sancions corresponents.  
11. El compliment dels requisits d'aquest article s'ha d'acreditar mitjançant la signatura de la declaració responsable. El fet de presentar aquesta declaració responsable facultarà l'IVF per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les dades consignades en aquestes declaracions.  
  
  
  
  
  
  
2. L'article huité de la convocatòria queda redactat com segueix:  
  
  
«Huité. Documentació necessària per a presentar les sol·licituds  
  
La sol·licitud ha d'incorporar la documentació següent:  
1. Imprés de sol·licitud, segons el que indica el formulari de la sol·licitud de finançament incorporat a l'annex II de la convocatòria. En cas que el sol·licitant siga una comunitat de béns (CB) o una societat civil (SC), haurà d'aportar un imprés de sol·licitud signat per cada soci de la CB o SC.  
2. Identificació del sol·licitant:  
a) En el cas d'autònoms, s'ha d'aportar una fotocòpia del DNI, el passaport o la targeta de residència del sol·licitant (de tots els socis/comuners en cas que el sol·licitant siga SC o CB).  
b) En el cas de societats mercantils, s'haurà d'aportar una fotocòpia del DNI, el passaport o la targeta de residència del representant legal de l'empresa sol·licitadora, juntament amb la fotocòpia de l'escriptura d'apoderament. A més, s'ha d'incorporar a la sol·licitud la fotocòpia de l'escriptura de titularitat real i l'escriptura de constitució de la societat.  
c) Si la societat mercantil forma part d'un grup, s'han d'identificar les empreses del grup en un organigrama que ha d'incloure els percentatges de participació de cada societat. Per a cada empresa, s'ha de reflectir el nombre d'empleats, el balanç i el volum de negoci anual de l'empresa omplint el model de declaració de la condició de pime:  
  
https://www.gva.es/downloads/publicados/IN/26323\_ES.pdf.  
3. En cas que el domicili social de la societat mercantil que sol·licita el finançament estiga situat fora de la Comunitat Valenciana, s'ha d'aportar la documentació que acredite que l'empresa disposa d'un establiment de desenvolupament d'activitat en territori valencià.  
4. Declaració responsable del compliment dels requisits per a ser beneficiari del finançament i del compromís exprés del compliment de les obligacions que, en cas de resultar beneficiari, correspondrien al sol·licitant, segons consta en l'annex III i l'annex III bis. En cas que el client sol·licite l'operació a l'empara del Marc temporal d'ajudes d'estat, d'acord amb els articles 14 quinquies i 14 sexies d'aquesta convocatòria, la declaració responsable haurà de fer constar expressament que el sol·licitant s'ha vist afectat econòmicament per les conseqüències derivades de la invasió d'Ucraïna, per les sancions imposades per la comunitat internacional contra Rússia o per les contramesures adoptades per aquesta (annex III bis).  
5. Detall d'altres ajudes rebudes i/o sol·licitades, procedents de qualsevol administració o entitat pública, nacional o internacional, amb l'especificació del règim d'ajuda al qual s'acullen, la quantia, la data d'atorgament i l'ens atorgant. La llista haurà d'indicar expressament quines ajudes corresponen a les mateixes despeses elegibles que les incloses en el projecte empresarial el finançament del qual se sol·licita, segons consta en l'annex IV.  
6. Informació econòmica requerida als treballadors autònoms:  
a) Declaracions de l'Impost sobre la Renda de les Persones Físiques corresponents als exercicis 2018, 2019 i 2020.  
b) Autoliquidació del pagament fraccionat de l'IRPF (model 130) corresponent a l'últim trimestre tancat amb caràcter previ a la sol·licitud de finançament.  
c) Declaracions-resum anual de l'Impost sobre el Valor Afegit (model 390) corresponents als exercicis 2020 i 2021.  
d) Declaracions trimestrals de l'Impost sobre el Valor Afegit (model 303) corresponents als trimestres de 2022 tancats amb caràcter previ a la sol·licitud de finançament.  
e) Rebuts mensuals de liquidació de cotitzacions (model RLC), corresponents al Règim Especial de Treballadors Autònoms de la Seguretat Social per als exercicis 2018 i 2019, així com els dos últims rebuts mensuals previs a la sol·licitud.  
f) Última declaració disponible d'operacions amb terceres persones (model 347).  
g) Distribució per any de venciment de les obligacions financeres, incloent-hi les que resulten de préstecs atorgats per les administracions públiques en el marc de la seua activitat de promoció econòmica. No és obligatori presentar-la en cas que la sol·licitud de finançament siga d'un import inferior o igual a 50.000 euros.  
7. Informació econòmica requerida a les comunitats de béns, societats civils i a les societats mercantils que complisquen els requisits de l'art. 10.1.b:  
a) Comptes anuals depositats en el registre, corresponents als exercicis 2019 i 2020.  
b) Declaracions de l'Impost de Societats corresponents als exercicis 2019 i 2020.  
c) En cas de comunitats de béns, model 184 d'entitats en règim d'atribució de rendes, declaracions de l'Impost sobre la Renda de les Persones Físiques corresponents als dos anys immediatament anteriors a la data de la sol·licitud de finançament de tots els socis comuners, així com justificant de pagament dels dos últims rebuts mensuals de liquidació de cotitzacions (model RLC), corresponent al Règim Especial de Treballadors Autònoms de la Seguretat Social de tots els socis comuners.  
d) Declaracions-resum anual de l'Impost sobre el Valor Afegit (model 390) corresponents als exercicis 2020 i 2021.  
e) Declaracions trimestrals de l'Impost sobre el Valor Afegit (model 303) corresponents als trimestres transcorreguts des de l'inici de 2022 fins a la data de la sol·licitud.  
f) Última declaració disponible d'operacions amb terceres persones (model 347).  
g) Distribució per any de venciment de les obligacions financeres, incloent-hi les que resulten de préstecs atorgats per les administracions públiques en el marc de la seua activitat de promoció econòmica. No és obligatori presentar-la en cas que la sol·licitud de finançament siga d'un import inferior o igual a 50.000 euros.  
8. Les societats mercantils que no complisquen els requisits de l'art. 10.1.b per a considerar-se microempreses hauran d'aportar la mateixa informació econòmica que enumera l'article 8.7 i, addicionalment, la documentació següent:  
a) Comptes anuals corresponents a l'exercici 2021. Si en la data de la sol·licitud l'empresa no disposa encara dels estats financers formulats, haurà d'aportar balanç i compte de pèrdues i guanys previsionals corresponents a aquest exercici. A aquest efecte, s'entén per estats financers de l'exercici X aquells la data de tancament dels quals es produeix entre el 30 de juny de X, inclòs, i el 30 de juny de X+1, exclòs.  
  
b) Si forma part d'un grup d'empreses, definit segons l'article 42 del Codi de Comerç, obligat a elaborar estats financers consolidats, haurà d'adjuntar també els comptes anuals consolidats del grup, corresponents als exercicis 2019 i 2020. Si, en la data de la sol·licitud, el grup no disposa encara d'estats financers consolidats per a l'exercici 2021, ha d'aportar el balanç i el compte de pèrdues i guanys previsionals consolidats, corresponents a l'exercici esmentat.  
  
c) Informe actualitzat de riscos emés per la Central d'Informació de Riscos del Banc d'Espanya (CIRBE).  
d) Memòria tècnica de la sol·licitud, segons el model inclòs en l'annex V.  
9. En cas que es presenten sol·licituds que no s'hagen omplit aportant tota la informació que es requereix i/o que no s'hagen acompanyat de tota la documentació establida en la convocatòria, l'IVF requerirà l'interessat perquè, en el termini de cinc dies hàbils des de la notificació, esmene la falta o acompanye els documents preceptius, amb la indicació que, si no ho fa així, es considerarà que ha desistit de la seua petició.  
  
10. Els requeriments s'han d'efectuar per mitjans electrònics. Si transcorren cinc dies hàbils sense que el sol·licitant accedisca al contingut del requeriment, s'entendrà que la notificació s'ha rebutjat i el tràmit de notificació es considerarà efectuat.  
Sense perjudici del que estableix aquest article, l'IVF podrà, posteriorment a la sol·licitud, requerir a la persona sol·licitadora qualsevol altra dada, document i informe complementari que resulte necessari per a resoldre l'expedient.»  
  
  
  
  
  
  
  
3. L'article onzé de la convocatòria queda redactat com segueix:  
  
  
«Onzé. Tram no reembossable  
1. Els préstecs atorgats a l'empara d'aquesta convocatòria que tinguen la finalitat de finançar l'adquisició o elaboració pròpia d'actius fixos, de naturalesa material o immaterial, incorporen un component d'ajuda en forma de tram no reembossable (TNR), equivalent al 20 % del valor nominal de l'operació, sense perjudici de les limitacions imposades per la normativa aplicable en matèria d'ajudes d'estat.  
2. En cas que la sol·licitud de finançament tinga per finalitat l'adequació d'espais de treball amb criteris de sostenibilitat mediambiental i inclusió social, a l'empara del programa ASTREA de la Conselleria d'Habitatge i Arquitectura Bioclimàtica, el préstec incorporarà un tram no reembossable (TNR) addicional al que preveu el punt 1 d'aquest article per un import equivalent al 10 % del valor nominal del préstec, fins a esgotar la disponibilitat pressupostària de la línia de subvenció de capital concedida per l'esmentada conselleria a l'IVF per a l'atorgament de préstecs bonificats, segons el que estableix l'article primer d'aquesta convocatòria. L'import del tram no reembossable quedarà reservat en favor del beneficiari del finançament en el moment de la signatura del contracte de préstec, si bé l'IVF no procedirà a la consolidació definitiva d'aquest fins que no haja rebut l'opinió favorable per part de la Conselleria a l'informe d'execució del projecte elaborat per l'arquitecte col·legiat competent i responsable de l'obra. L'annex VII d'aquesta convocatòria recull el contingut mínim de l'informe i les condicions de concessió del TNR per a aquest tipus de projectes.  
  
3. Els préstecs atorgats a l'empara d'aquesta convocatòria que tinguen la finalitat de sostindre el capital circulant del sol·licitant incorporen un component d'ajuda en forma de tram no reembossable (TNR), equivalent a la suma de a, l'1 %, i b, el resultat de multiplicar el nombre d'anys de duració de l'operació per 0,75 %.  
4. El tipus d'interés aplicable al tram no reembossable del préstec serà idèntic al que s'aplique al tram reembossable. Les liquidacions d'interessos del TNR seran trimestrals, els dies 15 de març, juny, setembre i desembre, coincidint amb les liquidacions d'interessos del préstec.  
  
5. El tram no reembossable reportarà interessos fins al final de la vida del préstec, moment en què serà procedent la cancel·lació sense cap contraprestació per part del beneficiari, amb les excepcions que es deriven de les condicions de revocació de la bonificació, que estableixen els articles 23 i 24. No obstant això, en el cas que, per les circumstàncies que s'assenyalen en els articles 18, 19 i 20, es produïsca una variació bé en el valor nominal del préstec o bé en el termini de l'operació, l'IVF reestimarà l'import del tram no reembossable d'acord amb els percentatges inclosos en els apartats anteriors, sense perjudici del que estableix l'article 19.5.  
6. L'IVF haurà d'informar el sol·licitant sobre l'import de les diferents quotes trimestrals que, en concepte d'interessos i amortització, estarà obligat a satisfer en cas de revocació del tram no reembossable del préstec. Aquesta informació s'inclourà en el contracte de préstec.»  
  
  
  
4. L'article catorzé de la convocatòria queda redactat com segueix:  
  
  
«Catorzé. Normativa d'ajudes d'estat: règims aplicables  
  
1. Els projectes objecte de finançament a l'empara d'aquesta convocatòria s'han d'adequar indistintament al que preveu:  
a. el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis i a la seua publicació en el Diario Oficial de la Unión Europea (DO L 352, de 24.12.2013), que ha sigut modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DO L 215, de 07.07.2020)  
b. el Marc nacional temporal relatiu a les mesures d'ajuda a empreses i autònoms, que consisteixen en subvencions directes, bestretes reembossables, avantatges fiscals, garanties de préstecs i bonificacions de tipus d'interés en préstecs, destinades a donar suport a l'economia en el context de l'actual brot de COVID-19, notificat pel Govern d'Espanya a l'empara del Marc d'ajudes d'estat aprovat en virtut de la Comunicació de la Comissió Europea (OJ C 91I, 20.3.2020, p.), i modificat a través de les comunicacions C(2020) 2215 (OJ C 112I, 4.4.2020, p. 1), C(2020) 3156 (OJ C 164, 13.5.2020, p. 3), C(2020) 4509 (OJ C 218, 2.7.2020, p. 3), C(2020) 7127 (OJ C 340I, 13.10.2020, p. 1), C(2021) 564 (OJ C 34, 1.2.2021, p. 6) i C(2021) 8442 (OJ C 473, 56.490705, p. 1-15). D'ara en avant, aquesta convocatòria es refereix a aquest marc nacional temporal com MNTC19. L'MNTC19 va ser aprovat per la Comissió Europea en virtut de la comunicació C(2020) 2154, de data 2.4.2020, sobre la decisió relativa a l'ajuda SA.56107, i modificat a través de les decisions SA.58571 (2020/N), de 22 d'octubre de 2020, SA.59899, d'11 de desembre de 2020, SA.59178, de 19 de febrer de 2021, SA.61182, de 23 de març de 2021, SA.62960, de 18 de maig de 2021, i SA.100974, de 21 de desembre de 2021. La interpretació del Marc nacional temporal se supedita al que preveu el Marc temporal comunitari i a les seues possibles modificacions, així com al que estableix la Decisió SA.56860 i les seues modificacions.  
c. el Marc nacional temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia, notificat pel Govern d'Espanya a l'empara del Marc d'ajudes d'estat aprovat en virtut de la Comunicació de la Comissió Europea (OJ C 131I, 24.3.2022, p. 1-17). D'ara en avant, aquesta convocatòria es refereix a aquest marc nacional temporal com MNTU. L'MNTU va ser aprovat per la Comissió Europea en virtut de la Comunicació C(2022) 4064, de data 10.6.2022, sobre la decisió relativa a l'ajuda SA.102771 (2022/N). La interpretació d'aquest marc nacional temporal se supedita al que preveu el Marc temporal comunitari i a les seues possibles modificacions, així com al que estableix la Decisió SA.102771 i les seues modificacions. Només podran acollir-se a l'MNTU les sol·licituds formalitzades a partir de l'1 de setembre de 2022.  
2. El sol·licitant podrà triar el règim d'ajudes d'estat aplicable al conjunt de l'operació o a cada un dels trams en els quals aquesta s'estructure, per a la qual cosa cal subjectar-se, en cada cas, al que estableixen els articles 14 bis, 14 ter, 14 quater, 14 quinquies, i 14 sexies, i respectar les regles d'acumulació de l'article 15 d'aquesta convocatòria.  
3. En cas d'optar pel Marc temporal nacional, el sol·licitant haurà d'acreditar mitjançant una declaració responsable que ha resultat afectat per la crisi econòmica derivada de la invasió d'Ucraïna per part de Rússia.»  
  
  
5. L'article catorzé ter queda redactat com segueix:  
  
«Catorzé ter. Operacions de finançament subjectes a l'article 2.7.3 de l'MNTC19 (SA.56070)  
1. Ateses les característiques del finançament, les operacions concedides a l'empara d'aquesta convocatòria podran acollir-se al règim de préstecs bonificats que estableix l'article 2.7.3 de l'MNTC19. Per a això, han de complir les condicions que estableix aquest article.  
  
2. L'import de l'ajuda subjecta a l'article 2.7.3 de l'MNTC19 s'obtindrà restant a l'import del valor nominal del préstec el tram no reembossable corresponent a l'operació, en virtut del que estableix l'article 13 d'aquesta convocatòria.  
3. El valor nominal dels préstecs, una vegada descomptat el tram no reembossable de l'operació, no podrà superar:  
a) El doble dels costos salarials anuals del beneficiari (incloses les càrregues socials i el cost del personal que treballe en el recinte de l'empresa, però que figure formalment en la nòmina d'un subcontractista) corresponents a 2019 (o a l'últim any disponible), o  
b) el 25 % del volum de negocis total del beneficiari en 2019.  
4. A l'efecte d'aquesta convocatòria, no podrà concedir-se finançament a l'empara de l'article 2.7.3 de l'MNTC19 a empreses que estan en crisi a la data de presentació de la sol·licitud (d'acord amb el Reglament general d'exempció per categories) i estigueren ja en crisi a 31 de desembre de 2019.  
5. Les ajudes concedides en virtut d'aquest capítol no es poden acumular amb ajudes concedides per al mateix principal del préstec subjacent en virtut de la secció 2.7.2 de l'MTNC19, relativa a les ajudes en forma de garanties de préstecs. En canvi, les ajudes concedides a l'empara d'aquesta secció sí que es poden acumular per a altres préstecs, sempre que l'import global dels préstecs per beneficiari no supere els llindars que estableix l'apartat segon d'aquest article. A més, la mateixa empresa pot beneficiar-se alhora de múltiples préstecs atorgats en virtut de la secció 2.7.3, sempre que l'import global dels préstecs per beneficiari no supere els límits màxims que estableix l'apartat segon d'aquest article.  
  
6. Els préstecs han de concedir-se abans del 30 de juny de 2022 i tindran un termini màxim de venciment de sis anys.  
7. El tipus d'interés del finançament s'obtindrà com a suma del tipus d'interés euríbor a un any, amb límit inferior del 0 %, i el marge de risc de crèdit que es determinarà atenent la taula següent:  
  
Marge de risc de crèdit (%)  
Primer any Anys 2 i 3 Anys 4, 5 i 6  
0,50 % 1,00 % 2,00 %»  
  
  
  
6. L'article catorzé quater queda redactat com segueix:  
  
«Catorzé quater. Operacions de finançament subjectes a l'article 2.7.1 de l'MNTC19 (SA.56523)  
1. Sense perjudici del que estableix l'article 14 bis d'aquesta convocatòria, el tram no reembossable (TNR) corresponent a l'operació podrà acollir-se a l'article 2.7.1 de l'MNTC19. Amb independència del moment en què aquest TNR es faça efectiu, l'Institut Valencià de Finances haurà de notificar l'ajuda al beneficiari per l'import que resulte en aplicar el percentatge d'ajuda establit en l'article 11.1 d'aquesta convocatòria al valor nominal del préstec.  
2. Així mateix, i també sense perjudici del que estableix l'article 14 bis, podran acollir-se a l'article 2.7.1 de l'MNTC19 els trams en què s'estructure el finançament atorgat a l'empara d'aquesta convocatòria que tinguen un valor nominal, termini de venciment o tipus d'interés que no es corresponguen amb els enunciats en l'article 14 ter. L'Institut Valencià de Finances haurà de notificar l'ajuda al beneficiari per la suma del valor nominal d'aquests trams.  
3. Les ajudes atorgades a l'empara d'aquest article són compatibles amb el mercat interior d'acord amb l'article 107, apartat 3, lletra b, del TFUE, sempre que es complisca la totalitat de les condicions següents:  
  
a) Totes les ajudes percebudes a l'empara de l'article 2.7.1 no han de superar l'import de 2.300.000 euros per grup d'empresa (totes les xifres utilitzades constitueixen imports bruts, és a dir, abans d'impostos i altres retencions).  
b) Les ajudes s'atorguen segons un règim amb pressupost estimat.  
  
c) Les ajudes no podran concedir-se a l'empara de l'article 2.7.1 de l'MNTC19 a empreses que estiguen en crisi a la data de presentació de la sol·licitud (segons el Reglament general d'exempció per categories) i ja estigueren en crisi a 31 de desembre de 2019.  
d) Les ajudes es concediran, a tot tardar, el 30 de juny de 2022.  
e) Les ajudes concedides a les empreses que operen en la transformació i la comercialització de productes agrícoles estan supeditades al fet que no es repercutisquen, totalment o parcialment, als productors primaris i no es fixen en funció del preu o la quantitat dels productes adquirits als productors primaris o comercialitzats per les empreses interessades.  
4. Malgrat el que disposa el punt anterior, en els sectors de l'agricultura, la pesca i l'aqüicultura s'apliquen les següents condicions específiques per a les ajudes que s'acullen a l'article 3 de l'MNTC19 relatiu a les mesures d'ajuda a empreses i autònoms consistents en subvencions directes, bestretes reembossables, avantatges fiscals, garanties de préstecs i bonificacions de tipus d'interés en préstecs, destinades a donar suport a l'economia en el context de l'actual brot de covid-19 aprovat per la Comissió a través de la Decisió de l'ajuda SA. 56554:  
a) Les ajudes no superaran els 345.000 euros per empresa activa en els sectors de la pesca i l'aqüicultura o els 290.000 euros per empresa activa en la producció primària de productes agrícoles (totes les xifres utilitzades constitueixen imports bruts, és a dir, abans d'impostos i altres retencions).  
b) Les ajudes a les empreses dedicades a la producció primària de productes agrícoles no s'establiran en funció del preu o la quantitat dels productes.  
c) Les ajudes a les empreses que operen en els sectors de la pesca i l'aqüicultura no afecten cap de les categories d'ajuda a les quals fa referència l'article 1, apartat 1, lletres de la a la k, del Reglament (UE) núm. 717/2014, de la Comissió.  
d) Quan una empresa opera en diversos sectors als quals s'apliquen diferents imports màxims segons el punt 5, lletra a, i el 6, lletra a, d'aquest article, l'estat membre de què es tracte haurà de garantir, mitjançant mesures adequades com la separació de la comptabilitat, que per a cadascuna d'aquestes activitats s'aplique el límit màxim corresponent i que no se supere en total l'import més elevat possible.  
e) S'apliquen totes les condicions de b a e del punt 3 d'aquest article.»  
  
  
7. S'hi afig l'article catorzé quinquies que queda redactat com segueix:  
  
«Catorzé quinquies. Operacions de finançament subjectes a l'article 2.7.3 de l'MNTU (SA.102771)  
1. Ateses les característiques del finançament, les operacions concedides a l'empara d'aquesta convocatòria poden acollir-se al règim de préstecs bonificats establit en l'article 2.7.3 de l'MNTU. Per a això, han de complir les condicions que estableix aquest article.  
  
2. L'import de l'ajuda subjecta a l'article 2.7.3 de l'MNTU no inclourà en cap cas el tram no reembossable corresponent a l'operació, determinat en virtut del que estableix l'article 11.1 d'aquesta convocatòria.  
3. El valor nominal dels préstecs, una vegada descomptat el tram no reembossable de l'operació, no podrà superar:  
a. el 15 % del volum de negocis anual mitjà total del beneficiari durant els tres últims exercicis comptables tancats; o  
b. el 50 % dels costos de l'energia en els dotze mesos anteriors al mes en què es presente la sol·licitud d'ajuda.  
4. A l'efecte del punt 3.a d'aquest article 14 quinquies, si el beneficiari només ha estat actiu el temps suficient per a comptar amb dos exercicis tancats, s'aplicarà el 15 % del volum de negocis anual mitjà d'aquests dos exercicis. Si el beneficiari només ha estat actiu durant el temps suficient per a comptar amb un exercici tancat, s'aplicarà el 15 % del volum de negocis d'aquest exercici. A aquest efecte, s'entendrà com a volum de negocis anual el reflectit en els comptes anuals auditats o bé el volum d'operacions anual declarat o comprovat per l'Administració en el model fiscal anual corresponent a l'Impost sobre el Valor Afegit o un tribut equivalent. En cas que no haja estat en funcionament un exercici complet, s'aplicarà el 15 % del volum de negocis corresponent al temps que està activa anualitzat linealment. A aquest efecte, es prendrà com a volum de negocis el volum d'operacions trimestral declarat o comprovat per l'Administració. No podran accedir a aquestes ajudes les empreses i els autònoms que no hagen estat en funcionament almenys tres mesos i per als quals no resulte possible, per tant, calcular el seu volum de negocis a partir del volum d'operacions trimestral declarat o comprovat per l'Administració.  
  
  
5. Les ajudes concedides en virtut d'aquest capítol no es podran acumular amb ajudes concedides per al mateix principal del préstec subjacent en virtut de la secció 2.7.2 de l'MNTU, relativa a les ajudes en forma de garanties de préstecs. En canvi, la mateixa empresa pot beneficiar-se alhora de múltiples préstecs atorgats en virtut de la secció 2.7.3, sempre que l'import global dels préstecs per beneficiari no supere els límits màxims que estableix l'apartat tercer d'aquest article.  
  
6. El préstec cobrirà les necessitats d'inversió o de capital circulant.  
7. Els préstecs s'han de formalitzar abans del 31 de desembre de 2022 i tindran un termini màxim de venciment de sis anys.  
8. Els préstecs es podran concedir a tipus d'interés reduïts que siguen almenys iguals al tipus bàsic (IBOR a un any o equivalent, segons el que ha publicat la Comissió) disponible bé l'1 de febrer de 2022, bé en el moment de la notificació, més els marges de risc de crèdit que estableix el quadre següent:  
  
Marge de risc de crèdit (%)  
Primer any Anys 2 i 3 Anys 4, 5 i 6  
0,50 % 1,00 % 2,00 %»  
  
  
  
8. S'afig l'article catorzé sexies que queda redactat com segueix:  
  
  
«Catorzé sexies. Operacions de finançament subjectes a l'article 2.7.1 de l'MNTU (SA.102771)  
1. Sense perjudici del que estableix l'article 14 bis d'aquesta convocatòria, el tram no reembossable (TNR) corresponent a l'operació podrà acollir-se a l'article 2.7.1 de l'MNTU. Amb independència del moment en què aquest TNR es faça efectiu, l'Institut Valencià de Finances haurà de notificar l'ajuda al beneficiari per l'import que resulte en aplicar el percentatge d'ajuda que estableix l'article 11.1 d'aquesta convocatòria al valor nominal del préstec.  
2. Així mateix, i també sense perjudici del que estableix l'article 14 bis, podran acollir-se a l'article 2.7.1 de l'MNTU els trams en què s'estructure el finançament atorgat a l'empara d'aquesta convocatòria, amb un valor nominal, termini de venciment, o tipus d'interés que no es corresponguen amb els enunciats en l'article 14 quinquies. L'Institut Valencià de Finances haurà de notificar l'ajuda al beneficiari per la suma del valor nominal d'aquests trams.  
3. Les ajudes atorgades a l'empara d'aquest article són compatibles amb el mercat interior segons l'article 107, apartat 3, lletra b, del TFUE, sempre que es complisca la totalitat de les condicions següents:  
  
a. Totes les ajudes percebudes a l'empara de l'article 2.7.1 no superen l'import de 400.000 euros per grup d'empresa (totes les xifres utilitzades constitueixen imports bruts, és a dir, abans d'impostos i altres retencions), o l'import que resulte de qualsevol modificació d'aquest article aprovada per una decisió de la Comissió Europea.  
b. Les ajudes s'atorguen d'acord amb un règim amb pressupost estimat.  
c. Les ajudes es concedeixen, a tot tardar, el 31 de desembre de 2022.  
d. Les ajudes concedides a les empreses i els autònoms que operen en la transformació i la comercialització de productes agrícoles estan supeditades al fet que no es repercutisquen totalment o parcialment als productors primaris i no es fixen en funció del preu o la quantitat dels productes comercialitzats per les empreses interessades o adquirits als productors primaris, llevat que, en aquest últim cas, els productes no s'hagen comercialitzat ni s'hagen utilitzat per a finalitats no alimentàries.  
4. Sense perjudici del que disposa el punt anterior, en els sectors de l'agricultura, la pesca i l'aqüicultura s'aplicaran les següents condicions específiques:  
a. les ajudes no superaran els 35.000 euros per empresa o autònom actiu en els sectors de la producció primària de productes agrícoles, la pesca i l'aqüicultura, i aquest límit es refereix a import brut, abans d'impostos i altres retencions;  
b. les ajudes a les empreses i els autònoms dedicats a la producció primària de productes agrícoles no s'hauran d'establir en funció del preu o la quantitat dels productes comercialitzats;  
c. les ajudes a les empreses i els autònoms que operen en els sectors de la pesca i l'aqüicultura no afectaran cap de les categories d'ajuda a les quals fa referència l'article 1.1, lletres a k, del Reglament (UE) núm. 717/2014, de la Comissió (ajudes de minimis en el sector de la pesca i de l'aqüicultura).  
5. Per a calcular els imports màxims d'ajuda establits en l'article 14 sexies d'aquesta convocatòria, no es tindran en compte les ajudes que, en aplicació d'aquest Marc nacional temporal, hagen sigut reembossades per les empreses o els autònoms.  
6. Quan una empresa o un autònom opere en diversos sectors als quals s'apliquen diferents imports màxims, es garantirà mitjançant mesures adequades, com ara la separació de la comptabilitat, que a cada una de les activitats s'aplique el límit màxim corresponent i que no se supere en total l'import més elevat possible.  
7. Tota ajuda que s'haja concedit en forma de bestretes reembossables, garanties, préstecs o altres instruments reembossables en aplicació d'aquest marc nacional temporal podran reconvertir-se en subvencions directes sempre que es respecten els imports màxims i la resta de les condicions establides per a la concessió d'ajudes en forma de subvencions directes fixades en aquest article 14 sexies i que la reconversió es produïsca abans del 30 de juny de 2023.»  
  
  
9. L'article quinzé queda redactat com segueix:  
  
«Quinzé. Acumulació del finançament bonificat atorgat per l'IVF a l'empara d'aquesta convocatòria amb altres ajudes i subvencions  
  
1. Les ajudes de minimis concedides segons el Reglament 1407/2013 podran acumular-se amb:  
a. altres ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim que estableix aquest últim reglament, i  
b. altres ajudes de minimis concedides d'acord amb altres reglaments de minimis fins al límit màxim pertinent que estableix l'article 3, apartat 2, d'aquest Reglament 1407/2013 (200.000 euros en tres exercicis fiscals).  
Les ajudes no s'acumularan amb cap altra ajuda estatal relacionada amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics es podran acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
2. Les mesures d'ajuda temporal davant de la pandèmia de covid-19 que preveu la present convocatòria poden acumular-se amb les ajudes que entren en l'àmbit d'aplicació del Reglament de minimis (DO L 352, de 24.12.2013). Les ajudes concedides segons el que disposa l'article 2.7.1 de l'MNTC19 poden acumular-se amb les concedides en virtut dels articles 2.7.2 i 2.7.3 de la Comunicació C(2020) 2154, de data 2.4.2020, sobre la decisió relativa a l'ajuda SA.56037, si bé aquestes últimes no podran acumular-se entre si.  
Les ajudes inherents al finançament bonificat atorgat a l'empara de l'MNTC19 es podran acumular amb altres ajudes estatals en relació amb les mateixes despeses finançables elegibles, sempre que aquesta acumulació no excedisca la intensitat o l'import màxim d'ajuda fixats atenent les circumstàncies concretes de cada cas, en virtut bé de directrius comunitàries, bé d'un reglament d'exempció per categories o bé d'una decisió adoptada per la Comissió, relativa a un determinat programa d'ajudes notificat prèviament per l'organisme concedent.  
  
3. Respecte al Marc nacional temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia (MNTU), totes les ajudes que preveu poden acumular-se entre si, sempre que es respecten els imports màxims i els llindars d'intensitat màxima establits per a cada tipus d'ajuda en el marc temporal nacional i europeu.  
Les ajudes que recull l'article 2.7.2 no podran acumular-se amb altres ajudes que s'atorguen en aplicació de l'article 2.7.3 d'aquest MNTU i viceversa, en cas que les ajudes es concedisquen per a idèntic principal de préstec subjacent. En conseqüència, un mateix principal de préstec no pot beneficiar-se al mateix temps de garanties a l'empara de l'article 2.7.2 de l'MTNU i de bonificacions de tipus d'interés a l'empara de l'article 2.7.3 del mateix marc temporal.  
Les ajudes que recull l'article 2.7.2 de l'MNTU atorgades per a un préstec concret podran acumular-se amb altres ajudes de l'article 2.7.2 atorgades per a un préstec diferent, sempre que l'import global dels préstecs no supere els límits màxims que estableix l'article 2.7.2 del mateix marc temporal. Les ajudes que recull l'article 2.7.3 de l'MNTU atorgades per a un préstec concret podran acumular-se amb altres ajudes de l'article 2.7.3 atorgades per a un préstec diferent, sempre que l'import global dels préstecs no supere els límits màxims que estableix l'article 2.7.3 del mateix marc temporal.  
  
Les ajudes atorgades a l'empara de l'MNTU poden acumular-se amb ajudes concedides en l'MNTC19, sempre que es respecten les seues respectives normes d'acumulació. Com a excepció a la regla d'acumulació que preveu aquest paràgraf, les ajudes recollides en els articles 2.7.2 i 2.7.3 de l'MNTU no podran acumular-se amb les ajudes concedides en virtut dels articles 2.7.2 i 2.7.3 MNTC19 en cas que les ajudes es concedisquen per a idèntic principal de préstec subjacent.  
Les mesures d'ajuda temporal que preveu l'MNTU poden acumular-se amb les ajudes que entren en l'àmbit d'aplicació dels reglaments de minimis, sempre que les regles d'acumulació previstes en aquests reglaments de minimis siguen respectades. Les mesures d'ajuda temporal que preveu l'MNTU també poden acumular-se amb les ajudes atorgades en virtut dels reglaments d'exempció per categories, sempre que es respecten les regles d'acumulació que aquests preveuen.»  
  
  
  
10. L'article setzé de la convocatòria queda redactat com segueix:  
  
  
«Setzé. Aprovació del finançament bonificat  
1. Una vegada avaluades les sol·licituds en els termes que preveu l'article 9 d'aquesta convocatòria, l'òrgan competent de l'IVF decidirà sobre l'aprovació o no del finançament bonificat.  
2. La resolució de concessió permetrà l'estructuració de l'operació per trams, que podran acollir-se als diferents règims d'ajudes d'estat considerats en els articles catorzé bis, ter, quater, quinquies i sexies d'aquesta convocatòria.  
3. La resolució determinarà amb exactitud les condicions financeres de l'operació, així com dels diferents trams en els quals s'estructura aquesta operació. Aquestes condicions han de ser acceptades expressament pel sol·licitant i seran immodificables en la formalització del contracte de préstec, a excepció del que disposen els articles 18 i 19 d'aquesta convocatòria.  
4. Així mateix, es detallarà el règim concret d'ajudes d'estat al qual s'ajusten els diferents trams en què s'estructura l'operació, siga el règim de minimis, l'MTNC19 que estableixen els articles 2.7.1 i 2.7.3 de la Decisió de la Comissió SA.56974 (2020/N), o l'MNTU aplicable als préstecs atorgats per les administracions públiques espanyoles, que estableixen els articles 2.7.1 i 2.7.3 de la Decisió de la Comissió SA.102771 (2022/N). En aquest sentit, s'indicarà a títol informatiu l'import de l'ajuda que s'estima en el moment de la concessió de l'operació, atenent el que disposen els articles 14 bis 3, 14 ter 2, 14 quater 1, 14 quinquies 2 i 14 sexies 1 de la convocatòria. L'import definitiu d'aquesta, que dependrà de l'import realment disposat i del calendari de desemborsaments, serà notificat al beneficiari i a la Base nacional de subvencions en concloure el període de disposició del préstec. Tant la resolució de concessió com el contracte de préstec hauran de fer constar el tipus d'interés que l'IVF hauria carregat a l'operació en cas de no comptar amb ajuda pública.  
5. La resolució de concessió establirà el termini màxim per a formalitzar l'operació, que no podrà excedir tres mesos. Aquest termini admetrà una única pròrroga de tres mesos més, amb una autorització prèvia del director general de l'IVF mitjançant una resolució degudament motivada.»  
  
  
11. L'annex III de la convocatòria queda redactat com segueix: